Христо Смирненски
Чиновнишка песен

chitanka.info

Чиновнишка песен[0]

Аз бях, аз съм, ала чиновник

едва ли ще съм занапред,

зер тръгва градския часовник[1],

но не и нашия късмет.

Турлаков хвана си шарани,

а днес тоз мъж богоизбран

чиновниците гладни храни

най-щедро с луспи от шаран.

А панталона мой се хили

сантиментално изотзад,

жилетката петна покрили,

кат съвест на жълт депутат.

Ех, господа парламентарни

от кърпеното болшинство,

и ти, из модния краварник

кравеподобно същество!

Доволно хранихте ни с ветър

и ни поихте със вода!

Два пръста сме у диаметър,

два пръста точно, господа!

Но дойде ли ден на разплата,

макар и мумия от глад,

ще има всеки добрината

да стисне някой лоен врат.

[0] Публикация: Червен смях. Седмично илюстровано литературно-хумористично списание. София, г. III, бр. 35 от 5 септември 1922 г., с подпис: Гаврош. Печата се със следната поправка:

Стих 3: „зер тръгва градския часовник“ вм. „зер тръгва градския чиновник“.

Стихотворението е написано по повод тежкото материално положение на чиновниците. ↑

[1] Часовникът на столичните хали е вървял много нередовно и често спирал. ↑

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.